‘આ સમગ્ર સૃષ્ટિમાં અપાર વૈવિધ્ય છે અને સૌનો સાંકળી શકે તેવું માત્ર એક જ તત્વ છે.’ પ્રેમાનિધાને પ્રેમપૂર્વક કહ્યું, ‘અને એ તત્વ છે પ્રેમ. વિધ-વિધ પરિસ્થિતિમાં વસતા અબજો જીવોને બાંધતું એક જ સત્વ છે પ્રેમ. આ અંતરિયાળ ખંડોના ટુકડાને જોડતી એક જ શક્તિ છે પ્રેમ. એ તત્વ, એ સત્વ અને એ શક્તિ સર્વવ્યાપી અને સર્વસ્વીકૃત હોય તે માટે એક વૈશ્વિક માધ્યમ, એક વૈશ્વિક ભાષાનું સર્જન અનિવાર્ય હતું. તેના માટે સ્પર્શથી ઉત્તમ માધ્યમ બીજું કયું હોય? તેના માટે સ્પર્શથી વધારે ભાવવાહી અને આલંકારિક અન્ય કોઈ ભાષા ખરી?